Hans Schack – officer | lex.dk – Dansk Biografisk Leksikon
Hans Schack - officer
Hans Schack, Hans Christian Schack, 1642-9.12.1706, officer. Død på Iggenhausen ved Lippe. S. var 1658 page hos general i svensk, senere i dansk tjeneste, Adam Weyher, blev som menig dragon fanget ved Nyborg 1659, gik i dansk tjeneste og blev 1660 sergent, n.å. fænrik i infanteriet, n.å. løjtnant, 1668 kaptajnløjtnant, 1670 kaptajn, 1673 major. 1676 var han generaladjudant hos kongen og bragte Griffenfeld på skafottet benådningen. S.å. deltog han som oberst i Jacob Duncans mislykkede togt mod Halmstad, blev hårdt såret og ansattes som kommandant i Nyborg. N.å. udnævntes han til kommandant i Kristianstad, men var rekonvalescent i Tyskland for sit sår og blev afskediget hvorefter han var i braunschweig-wolfenbüttelsk tjeneste til han 1681 blev dansk generalmajor og kommandant i Kbh. 1687 blev han direktør for krigshospitalet, 1689 generalløjtnant og chef for landstormen på Sjælland og var s.å. medlem af en militær-civil kommission om lettelser i hærens underhold. 1692 blev han chef for fortifikationsetaten i Danmark og deltog n.å. i foretagendet mod Ratzeburg. Efter Karl XIIs landgang ved Humlebæk i august 1700 – under kongens og størstedelen af hærens fravær – hævdede S. at den herværende ringe forsvarsstyrke burde anvendes til forsvar af hovedstaden og den nærmeste omegn, og ikke sættes på spil ved direkte angreb. Han kom derved i strid med andre medlemmer af slotsloven og den offentlige mening og afløstes af generalløjtnant C. D. de Cormaillon. De to herrer kom i ordstrid på Købmagergade, trak klingerne mod hinanden og måtte adskilles af tililende. S.å. blev S. afskediget fra sine øvrige embeder, efter ansøgning, men faktisk i unåde. -Det kan ikke antages, at det lille korps havde kunnet kaste fjenden i vandet selv om det var kommet på stedet dagen efter landgangen, og en alvorlig kamp med betydelige tab kunne medføre at Kbh. ville blive næsten forsvarsløst. Men den offentlige mening skulle have et sonoffer. -S. drog straks til sin hustrus hjemland og forblev der. – Gehejmeråd 1698.
Forældre: Christian Siegmund S. til Stolzenberg ved Stettin (1594–1657) og Anna v. Ramin (død tidligst 1660). Gift 27.3.1683 med Amalia Catharina Mauritzia v. dem Brincke, født 24.8.1666, død 1752, d. af lippesk landråd, hofretsassessor Otto v. dem B. til Iggenhausen (død 1694) og Lucia Justina v. Donop (1647–1727).
Fremstillet på mal. af Griffenfelds benådning..
Danske saml. 2.r.III, 1873–74 fl.st. Danske mag. 5.r.V, 1902–04 95 281 f 285–89 290 291 293f. – Bidrag til den store nord. krigs hist., udg. Generalstaben I, 1899. N. P. Jensen: Den skånske krig, 1900.
Vil du citere denne artikel? Kopier denne tekst og indsæt den i din litteraturliste: Rockstroh, K. C.: Hans Schack - officer i Dansk Biografisk Leksikon på lex.dk. Hentet fra https://biografiskleksikon.lex.dk/Hans_Schack_-_officer